เล่นรายตัว
จู่ ๆ วานนี้ตลาดหุ้นไทยโดนเขย่าหนัก ทำให้โมนิก้ามึนงง นั่งตั้งสติคิดว่ามันเป็นเกมการลงทุน ผสมกับสัญญาณเทคนิคปรับฐานลง
จู่ ๆ วานนี้ตลาดหุ้นไทยโดนเขย่าหนัก ทำให้โมนิก้ามึนงง นั่งตั้งสติคิดว่ามันเป็นเกมการลงทุน ผสมกับสัญญาณเทคนิคปรับฐานลง
19 ม.ค. 2565

*หลังจากตลาดหุ้นไทยแกว่งตัวไซด์เวย์ในกรอบแคบราวหนึ่งสัปดาห์ จู่ ๆ วานนี้ก็โดนเขย่าหนัก ก็ทำให้โมนิก้ามึนงง นั่งตั้งสติคิดว่ามันเป็นเกมการลงทุน ผสมกับสัญญาณเทคนิคปรับฐานลง หลังจากไม่สามารถยืนเหนือระดับ 1,680 จุดได้ ตั้งแต่ต้นปีขึ้นไปทดสอบแล้ว 5 ครั้ง ประกอบกับนักลงทุนต่างชาติกลับมาขายสุทธิ รวมถึงกองทุนยังสาดต่อเนื่อง นับจากต้นปีถึงปัจจุบันรวม 1.86 หมื่นล้านบาทไปแล้ว แบบนี้ดูท่าทีว่าขายยาว ๆ พะยะค่ะ
*พ่วงเรื่องตลาดฯ กลับมากังวลการปรับขึ้นอัตราดอกเบี้ยของสหรัฐฯ หลังอัตราเงินเฟ้อพุ่ง และอัตราผลตอบแทนพันธบัตรอายุ 10 ปี ของสหรัฐฯ พุ่งยืนเหนือ 1.83% นี้ก่อให้เม็ดเงินไหลออก พร้อมแรงเทขายทำกำไรออกมาให้เห็นอีกครั้ง จนทำให้ดัชนีปรับตัวลงปิดที่ระดับ 1,660.27 จุด ลบไป 16.60 จุด ด้วยมูลค่าการซื้อขาย 1.14 แสนล้านบาท ซึ่งเป็นภาพที่ “โมนิก้า” ไม่อยากให้เกิด เพราะไม่เช่นนั้นดัชนีจะยังไม่สามารถเดินหน้าต่อได้ มิหนำซ้ำอาจต้องเซตเกมใหม่อีกนะจ๊ะสิบอกให้
*ฉะนั้นการที่ดัชนีย่อตัวลง “โมนิก้า” ขอพุ่งเป้าเลือกเก็งกำไรหุ้นรายตัว โดยหลักเน้นตัวเคลื่อนไหวแกร่งดัชนีตลาดฯ สามารถเฉิดฉายโดยปิดบวก รวมถึงแวลูหนาแน่น ผสมผสานผลงานปี 64 คาดสวยหรูดังนักวิเคราะห์คาดการณ์ไว้ เพราะล้วนมักเห็นการไล่ราคาช่วงก่อนประกาศงบอยู่บ่อยครั้ง แล้วเชื่อว่าคงผงาดอยู่บนกระดานหุ้นอย่างโฉบเฉี่ยวต่อเนื่องสักระยะกว่าจะเล่นจบรวบเจ้าค่ะ
*โดยเฉพาะในรายของ SABUY ถือเป็นดาวเด่น “โมนิก้า” มักพูดถึงประจำในยามนี้หลังเดินหน้าทำดีลต่อเนื่อง ล่าสุดประกาศจับมือ KEX กางแผนขยายบริการ ORANGE EXPRESS เพิ่มเป็น 8 พันสาขาในปี 65 ผนวกกับบริษัทคาดรายได้ปีนี้โตกว่า 100% ขณะที่ฟากฝั่งราคาก็ทะยานต่อเนื่องทำ “ออลไทม์ไฮ” เดี๊ยนเลยเชื่อเหลือเกินว่า การยืนปิดที่ระดับ 36.75 บาท บวกไป 0.50 บาท หรือขึ้นไป 1.38% ด้วยมูลค่าการซื้อขาย 1.05 พันล้านบาท ชี้ชัดสะท้อนพื้นฐานแท้จริงนะจ๊ะ
*เช่นเดียวกับในรายของ GUNKUL เปิดศักราชใหม่ปีเสือทอง ราคาหุ้นค่อย ๆ ไต่ระดับ จนล่าสุดกระชากขึ้นมาปิดที่ระดับ 6.70 บาท บวกไป 0.55 บาท หรือขึ้นไป 8.94% ด้วยมูลค่าการซื้อขาย 4.49 พันล้านบาท ทำออลไทม์ไฮต่อ เดี๊ยนถือว่าปังปุริเย่ของจริง งานนี้คงหนีไม่พ้นเข้ามาเก็งงบปี 64 คาดสวยหรูดูดี รวมถึงประเด็นฮอตตัวขับเคลื่อนอย่างธุรกิจกัญชงเริ่มรับรู้กำไรในปี 65 ดังนั้นเชื่อว่ายังคงทำให้นักลงทุนยิ้มได้ต่ออิอิ
*ต่อเนื่องมาดูกันที่หุ้นจิ๋วแต่แจ๋วอย่าง ZIGA ที่เริ่มเห็นแรงซื้อเก็งกำไรมาตั้งแต่ช่วงสัปดาห์ก่อน ปัจจัยหลักคงหนีไม่พ้น “ผลประกอบการ” งวดไตรมาส 4 ส่งสัญญาณโตแรง ผลักดันทั้งปี 64 กอบโกยกำไร “นิวไฮ” เฉียด 200 ล้านบาท อย่างมีการคาดก็เป็นแน่  จนกระทั่งราคาหุ้นไต่ระดับขึ้นมาปิดที่ระดับ 5.10  บาท บวกไป 0.34 บาท หรือขึ้นไป 7.14% ด้วยมูลค่าการซื้อขาย 358 ล้านบาท ทำให้เดี๊ยนกล้าฟันธงว่ามีโอกาสวิ่งไปแตะราคาเป้าหมาย 6 บาท ไม่ไกลเกินเอื้อมเจ้าค่ะ
*อีกรายที่มาแรงสุด ๆ คงเป็นรายของ QTC ราคาหุ้นปรับตัวแรงมาปิดที่ระดับ 6.60 บาท บวกไป 0.55 บาท หรือขึ้นไป 9.09% ด้วยมูลค่าการซื้อขาย 217 ล้านบาท แถมทำนิวไฮรอบ 5 เดือน “โมนิก้า” เห็นทิศทางรอบนี้ถือเป็นการส่งสัญญาณขาขึ้นรอบใหม่ บวกกับผลงานไตรมาส 4/64 คาดจะออกมาสดใสรับไฮซีซั่น และรายได้ทั้งปี 64 โตเข้าเป้า 1.2 พันล้านบาท ราคาหุ้นเลยทะยานแรงอย่างที่เห็น ส่วนวันนี้ขาลุยที่สนใจรอบนี้กูรูเคาะเป้าสูง 7.20 บาทเลยเจ้าค่ะ
*ตบท้ายกันที่หุ้นน้องใหม่อย่าง TKC เปิดปีเสือทองคำรามได้อย่างสวยงาม โดยวันแรกขึ้นมาแตะที่ระดับ 30 บาท พุ่งไป 67% เทียบระดับราคาเสนอขาย IPO ที่ 18 บาท พร้อมกับสตอรี่เด็ดที่สามารถดึงดูดใจนักลงทุน VI ชื่อดังกลุ่ม “วณิชวรากิจ” ไหนจะลูกค้ากองทุนใหญ่ แถมยังได้หัวเรือใหญ่ของ III อย่าง “ทิพย์ ดาลาล” มาร่วมลงขันฟาดบิ๊กล็อตไปเต็มกระบุง ตอกย้ำให้เห็นถึงภาพการเติบโต และกลายเป็นหุ้นที่น่าจับตาสุด ๆ วานนี้แม้ย่อมาปิดที่ระดับ 29.50 บาท ลบไป 0.50 บาท หรือลงไป 1.67% ด้วยมูลค่าการซื้อขาย 4.95 พันล้านบาท อย่างไรก็ดูทิศทางลมไว้บ้างล่ะเจ้าคะ